Marvel-film i IMAX-format på Disney+

Disney er åbenbart ikke færdig med at dele lækkerier ud i forbindelse med Disney+ Day, der løber af stablen på fredag. I dag meddeles det nemlig, at 13 af de populære Marvel-film vil kunne ses i IMAX-formatet fra og med den 12. november. Det er første gang, man kan streame Marvel-film i IMAX hjemme i stuen.

Formatet er anderledes end det traditionelle 16:9-format, som alle nye fladskærme (på nær nogle enkelte) har. IMAX har et format, der hedder 1:90:1 og det skal give 26 procent mere indhold på billedet i højden. Som en ekstra bonus leveres lyden i DTS, der anses for at være det ypperste.

De 13 titler, der bliver tilgængelige i det nye format på fredag, er:

Shang-Chi and The Legend of The Ten Rings

Iron Man

Guardians of the Galaxy

Guardians of the Galaxy Vol. 2

Captain America: Civil War

Doctor Strange

Thor: Ragnarok

Black Panther

Avengers: Infinity War

Ant-Man and The Wasp

Captain Marvel

Avengers: Endgame

Black Widow

De “gamle” udgaver af filmene vil fortsat være tilgængelige og man vil selv kunne vælge hvilken udgave, man ønsker at se. Ifølge Disney+ kan alle enheder, der understøtter Disney+, også afspille IMAX-filmene.

“Disney, Marvel Studios og IMAX har samarbejdet i årevis for at bringe verdens mest populære film til det store lærred, og på fredag begynder vi at bringe IMAX-teknologi til abonnenter med IMAX Enhanced i Disney+ app’en. Vi er begejstrede for at skabe øget værdi for Marvel-fans og publikum på Disney+, og vi ser frem til at tilbyde endnu mere IMAX Enhanced-funktionalitet i fremtiden,” lover Michael Paull, der er direktør for Disney+ og ESPN+.

Selskabet har lavet denne trailer for at vise, hvad det nye format har at byde på:

Ud over premieren på IMAX-formatet, byder Disney+ Day også på en række ekslusive premierer og et tilbud til nye og tilbageværende abonnenter om at få Disney+ i en måned for 19 kroner.

Marvel-film i IMAX-format på Disney+